Komisijos reglamentas (EB) Nr. 2523/97
1997 m. gruodžio 16 d.
iš dalies keičiantis Reglamentą (EEB) Nr. 1014/90, nustatantį išsamias spiritinių gėrimų apibrėžimo, aprašymo ir pateikimo taisykles
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB) Nr. 1576/89, nustatantį bendrąsias spiritinių gėrimų apibrėžimo, aprašymo ir pateikimo taisykles [1], su paskutiniais pakeitimais, padarytais Austrijos, Suomijos ir Švedijos Stojimo aktu, ypač į jo 1 straipsnio 4 dalies i punkto l papunkčio b pastraipą ir į 15 straipsnį,
kadangi 1995 m. spalio 25 d. Komisijos reglamentas (EB) Nr. 2482/95, nustatantis tam tikras Austrijos spiritinių gėrimų pereinamojo laikotarpio priemones [2], su paskutiniais pakeitimais, padarytais Reglamentu (EB) Nr. 158/97 [3], leidžia iki 1997 m. gruodžio 31 d. gaminti ir Austrijos rinkoje prekiauti tam tikru vaisių spiritu, pagamintu iš tam tikrų uogų, kurio maksimalus metilo alkoholio kiekis yra 1,5 g/dm3 absoliutaus alkoholio, kol bus įvertintos galimybės sumažinti tokį metanolio kiekį;
kadangi šiame etape reikėtų įvesti naujus tam tikrų Austrijoje gaminamų spiritinių gėrimų metilo alkoholio kiekio apribojimus, atsižvelgiant į Austrijos tyrimų dėl galimybės sumažinti metanolio kiekį tokiame vaisių spirite rezultatus; kadangi taip pat būtina stebėti, kokį poveikį daro veiksnių, susijusių su didžiausiu leistinu metanolio kiekiu šiose vaisių spirito rūšyse, kaita; nes tokios ribos turi taip pat būti taikomos tokiam pat vaisių spiritui, gaminamam kitose valstybėse narėse; kadangi reikėtų ir toliau nagrinėti galimybes mažinti metanolio kiekį šių vaisių spirite, atsižvelgiant į metodų raidą, turint omenyje šiems produktams būdingas savybes;
kadangi turi būti nustatytos pereinamojo laikotarpio nuostatos prekiauti vaisių spiritu, pagamintu Austrijoje, kol įsigalios mažesnio metilo alkoholio kiekio reikalavimai;
kadangi šiame Reglamente numatytos priemonės atitinka Spiritinių gėrimų vykdomojo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1014/90 6 straipsnis papildomas 4 ir 5 dalimis:
"4. Reglamento (EEB) Nr. 1576/89 1 straipsnio 4 dalies i punkto l papunkčio b pastraipoje nurodytas didžiausias leistinas metilo alkoholio kiekis vaisių spirite yra 1,350 g/dm3 absoliutaus alkoholio, jei vaisių spiritas gaminamas iš raudonųjų ir juodųjų serbentų (Ribes rūšys), sodinio šermukšnio uogų (Sorbus aucuparia) ir šeivamedžio uogų (Sambucus nigra), o didžiausias leistinas metilo alkoholio kiekis vaisių spirite, pagamintame iš aviečių (Rubus idaeus L.) ir gervuogių (Rubus fruticosus L.) yra 1,2 g/dm3 absoliutaus alkoholio.
5. 4 dalyje minimas vaisių spiritas, pagamintas Austrijoje ir turimas parduoti galutiniam vartotojui 1997 m. gruodžio 31 d. pagal Austrijoje tą dieną galiojančias nuostatas dėl metanolio kiekio, gali būti pateiktas į rinką ir eksportuojamas, kol baigiasi jo atsargos."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. gruodžio 16 d.